אלינור אן אורמרוד

אלינור אן אורמרוד (Eleanor Anne Ormerod; 1828-1901) הייתה אנטומולוגית חלוצה. על סמך לימודיה בחקלאות, היא הפכה לאחת הראשונות להגדיר את תחום האנטומולוגיה החקלאית. היא פרסמה סדרת מאמרים חשובה על חרקים ומזיקים בכתבי עת לחקלאות וגננות משנת 1877 עד 1900. כמו כן פרסמה דוחות שנתיים שהופקו ממידע שנאסף על ידי מתנדבים ברחבי בריטניה. היא עבדה בהתנדבות כאנטומולוגית בחברה המלכותית לחקלאות באנגליה. היא קידמה את השימוש בחומרי הדברה.

החיים 
אלינור הייתה בתם של שרה וג'ורג' אורמרוד, ונולדה ב-11 במאי 1828 בפארק סדברי, גלוסטרשייר. מגיל רך היא התעניינה בחרקים והיו לה הזדמנויות רבות ללמוד עליהם באחוזה הגדולה בה גדלה. בזמן שאחיה למדו בבית הספר ברוגבי, אצל תומאס ארנולד, היא קיבלה חינוך בבית על ידי אמה. היא התעניינה בחרקים והגיעה למדריך החיפושיות הבריטי של סטיבן. היא רכשה מיקרוסקופ בסביבות 1863 והחלה לערוך תצפיות מעמיקות יותר. היא למדה חקלאות והפכה למומחית בנושא. כאשר, בשנת 1868, החלה האגודה המלכותית לגננות להקים אוסף של מזיקי חרקים למטרות מעשיות, אורמרוד תרמה לה רבות, וזכתה במדליית הפלורה של החברה. 

בשנת 1877 פרסמה חוברת "הערות לתצפיות על חרקים מזיקים", שהופץ לאנשים שהתעניינו בנושא, אשר בתורם שלחו לה את תוצאות תצפיותיהם. מתוך התצפיות היא כתבה סידרה של דוחות על חרקים מזיקי משק. היא נבחרה לחברה האנטומולוגית של לונדון בשנת 1878. בשנת 1881 אורמרוד פרסמה דוח מיוחד על הזבוב. בשנת 1882 מונתה לאנטומולוגית בחברה החקלאית המלכותית, תפקיד אותה מילאה עד 1892. במשך כמה שנים הייתה מרצה לאנטומולוגיה מדעית במכללה החקלאית המלכותית בסירנססטר. 

תהילתה לא הוגבלה רק באנגליה. היא קיבלה אותות כבוד מאוניברסיטת מוסקבה על פרסומיה על החרקים שפגעו בצמחים, וכן גם הערכה גדולה בדרום אפריקה ובצרפת.

בין העבודות האחרות ניתן למנות את המדריך לחרקים מזיקים וספר חרקים המזיקים בפרדס ובעצי פרי. על פועלה היא קיבלה את תואר הכבוד LL.D מאוניברסיטת אדינבורו במרץ 1900. היא הייתה האישה הראשונה שהאוניברסיטה העניקה לה תואר כזה.

אורמרוד הייתה האישה הראשונה שהתכבדה במלגה בחברה המטאורולוגית (1878). ההתעניינותה במטאורולוגיה נוצרה אולי בהשראת אחיה ג'ורג' ורינג אורמרוד שהיה מעורב בהקמת המצפה המטאורולוגי בטיינמות'. הוא הפך לעמית בשנת 1874. אלינור פרסמה יומן מזג אוויר פרטי של קרוליין מולסוורת' מקובהאם, סורי. היומן כלל יותר מ 75,000 רישומים שנעשו בין 1825 ל 1850 כולל הערות על מזג אוויר וחיי צמחים.

היא הייתה תומכת בהפצת חומר ההדברה "פריז גרין" בבריטניה. זוהי תרכובת שמקורה בארסן וקוטלי חרקים לא סלקטיביים שהורגים את מרבית החרקים, כולל חרקים מאביקים. שימוש בו יוצר מעגל קסמים של תלות בקוטלי חרקים כימיים. בשנים מאוחרות זוהה כמוצר מסוכן.

עם מות אביה היא ואחיותיה עברו דירה מספר פעמים, ולבסוף בשנת 1887 עברה לסנט אלבנס, הרטפורדשייר עם אחותה ג'ורג'יאנה אליזבת אורמרוד. היא נפטרה שם ב-19 ביולי 1901.

הכרה 
וירג'יניה וולף כתבה בשנת 1924 את המאמר "העלמה אורמרוד" שהתבסס על חייה. דיוקנה של אלינור תלוי למרגלות גרם המדרגות הראשי במכללה הישנה באוניברסיטת אדינבורו, שהכריזה עליה בגאווה כבוגרת הכבוד הראשונה של אדינבורו.

בשנת 2017 קראה אוניברסיטת אדינבורו את "ענן המיחשוב למחקר" - Eleanor על שמה.

רשימת פרסומים 
  Report of observations of attack of turnip fly in 1881 (1882) ;
 Manual of injurious insects with methods of prevention and remedy for their attacks to food crops, forest trees and fruit: to which is appended a short introduction to entomology (1890) ;
 Paris-green (or Emerald-green): its uses, and methods for its application, as a means of destruction of orchard moth caterpillars (1891)
 Handbook of insects injurious to orchards and bush fruits with means of prevention and remedy (1898)
 Flies injurious to stock : being life-histories and means of prevention of a few kinds commonly injurious, with special observations on ox warble or bot fly (1900)
 Eleanor Ormerod, Ll. D., economic entomologist : autobiography and correspondence (1904)

קישורים חיצוניים

 
 ספר ביוגרפי שפורסם בשנת 1904 בעריכה של רוברט ואלאס

הערות שוליים 

אנטומולוגיות
אנטומולוגים
בוגרי אוניברסיטת אדינבורו
בוגרות אוניברסיטת אדינבורו
מדעניות בריטיות במאה ה-19
בריטיות שנולדו ב-1828
בריטיות שנפטרו ב-1901
בריטים שנפטרו ב-1901